Durva mínuszban nyitottak a Mészáros Lőrinc felcsúti vállalkozóhoz köthető cégek hétfőn a Budapesti Értéktőzsdén. Az Opus Global árfolyama csaknem 8 százalékot esett. A 4iG több mint 2,5 százalékot süllyedt – írja a Napi.hu.

Az Opus részvényesei ezzel 19 milliárd forintot buktak, amiből 13 milliárd forint a Mészáros család vesztesége. A Jászai Gellérthez kötődő 4iG tőzsdei értéke is 2 milliárd forinttal ért kevesebbet a tőzsdenyitás után.

Ezzel a piac beárazta az önkormányzati választás eredményét, és úgy tűnik, megingott a részvényesek bizalma a kormányközeli nagyvállalkozók cégeiben. A befektetők arra számíthatnak, hogy a következő ciklusban ezek a cégek kevesebb megbízást nyerhetnek el.

Mészáros és Orbán Viktor miniszterelnök vejének, Tiborcz Istvánnak a közös érdekeltségébe tartozó Appeninn is rosszul kezdett, 2,55 százalékot esett az árfolyama, ez azt jelenti, 1,2 milliárd forintot csökkent a cég értéke.